  Виталий Пронин  Кун Кенешлэн кубокез понна нюръяськонэ, Удмуртиысь сяна, пыриськизы Татарстанысь но Пермь улосысь 72 спортсменъёс. Валэн ворттылонъя ӵошатсконын вормизы М. Строкина, Е. Петленко, Е. Буторина.Шумпотыса вераны луоз, спортысь та амал шаерамы нош ик азинскыны кутскиз. Ӵошатсконлэн валтӥсь судьяез Наталья Горская но ужрадлы вылӥ дунъет сётӥз. Ижысь ипподромын, пе, Россиысь гинэ ӧвӧл, калыккуспо ӵошатсконъёсыз но ортчытыны луоно вылэм, со понна ваньмыз вань: ворттылон площадка эркын, учкисьёслы пукон интыос тырмыт, гид артэ интыяськемын.Туэ та ӵошатскон шаерамы кыкетӥзэ ортчиз. Со улӟытэмын вал Кун Кенешлэн Тӧроез В. Невоструев кичӧлтэмъя. Владимир Петрович оскытӥз, та спортлы азьланяз но бадњым саклык висъяськоз шуыса. Кылем арын вожвылъяськонэ 20 кузя гинэ пыриськизы ке, туэ - 4 поллы тросгес. 11-13 аресъем нылпиос сяна, валэн ворттылыны яратӥсьёс но медаль понна нюръяськизы. Куинь нунал ӵоже ӟырдыт нюръяськон мынӥз. Нырысетӥ нуналъёсаз спортсменъёс конкур амалын кужымзэс эскеризы, соосты дасо мында пыкъетъёс возьмазы.80 сантиметр ӝужда пыкъетъёсын вожвылъяськонэ 20 мурт пыриськиз. Учкисьёсты шумпоттӥз Ижысь Полина Смирнова. Майолика валэз одӥг зырез но ӧз уськыты. Ӵем дыръя бадӟым ӵошатсконъёсын валъёс калыклэсь яке чеберъям пыкъетъёслэсь куалекто, таяз учыре но куд-ог валъёс зыръёс вамен тэтчанлы чутрак пумит луылӥзы. Шумпоттӥз Ижысь 20 аресъем Флип вал. Алина Нечеухина соин кыкетӥ арзэ ворттылэ. Туж сабырлы, нокытчы дыртытэк, Флип Алиналэсь вань куронъёссэ быдэстӥз.Егитъёс та нуналэ 37 кузя люкаськизы, таоссэ 1 метр ӝужда пыкъетъёс витизы. Шумпотымон, быдэс пьедесталэз Ижысь нылъёс басьтӥзы. 1-тӥ но 2-тӥ интые потӥзы гурт хозяйствоя академиысь валэн ворттылонъя секцие ветлӥсьёс Емилия  Петленко но Елизавета Буторина, 3-тӥ луиз ипподромысь секцие ветлӥсь Мария Строкина. Емилия нимысьтыз вераз Мачо валэз сярысь. Ӵошатскон азьын нырысь ик адями ассэ, пе, буйгатыны кулэ, собере ини ньыль пыдо эшез но кылзӥськоз. ИжГСХА-ын дышетскись нылаш дасо ар пала валэн ворттылэ, бадӟым вормонэз нырысьсэ вуэм.Спортысь та амал чебер, шурдыт, но дуно. Сое уг вато валэн ворттылонъя нылпи спортшколае ветлӥсьёслэн анай-атайёссы. Екатерина Димовалэн нылыз ог 5 ар сыџе школае ветлэ.- Праздникъёс дыръя ялан валэн ворттылытӥмы нылмес. 10 арес дыръяз вандэм кадь ик валъёс доры куриськиз, - шуэ егит спортсменлэн анаез. - Секцие дунтэк ветлӥськомы. Но валэн ворттылон вылысь басьтоно луиз нимысьтыз штани, кофта, пыдкук, крачи (кулэсь гольфы выллем маке), йыре поныны каска, тӧдьы перчаткаос но шамберьер (валэз дышетон боды). Озьы нырысетӥ араз ик ичизэ 25 сюрс манет кисьтоно луиз. Ӵошатсконэ пыриськон понна 1 сюрс манетлэсь тросгес кисыысь поттоно луэ на. Ма уд лэсьты нылпиос понна, ульчаетћ калгыса гинэ медаз ветлэ.Вормисьёс пӧлы шедемезлы шумпотэмын Ижысь Мария Строкина. Макарено валэ, пе, монэ возьытэ ӧз вутты. Ческыт сиёнэн куноятытэк уз луы. 3 пиналъёслэн анайзы арняяз 5 пол ипподроме ветлэ. 1 час ворттылэмез понна 600 манетсэ кельтэ. Азьланяз, нимаз корка пуктыса, доразы вал вордон сярысь малпаське. Угось солэсь адӟем каро ни нылпиосыз.130 сантиметр ӝужда баръеръёс вамен тэтчанын огъя зачётын вормисе потӥз Пермьысь Ирина Кошина. Куинь амалъя (троеборьеын) ӵошатсконын котькинлэсь сэзь луиз Пермьысь ик Татьяна Артемьева. Ӵошатскон йылпумъяськиз, пусъёно на, та вожвылъяськон дыръя куд-ог спортсменъёс асьсэлэсь разрядъёссэс будэтыны быгатӥзы.Валентина Емельянова  Теги: Ижкар КунКенеш  